open-index/open-wikipedia-markdown huggingface dataset:
צליל סלע

**צליל סלע** (נולד ב-3 במאי 1965) הוא מתמטיקאי ישראלי העוסק בתורת החבורות הגאומטרית. הוא נודע בשל הפתרון להשערת טרסקי על השקילות האלמנטרית של חבורות חופשיות נוצרות סופית, ובשל הפתרון לבעיית האיזומורפיות של חבורות היפרבוליות חסרות פיתול.

## קורות חיים
סלע שירת ביחידה 8200 ובשנת 1986 הוענק לו פרס ביטחון ישראל. בשנת 1991 זכה במלגת רוטשילד לחוקרים צעירים מצטיינים.
בשנת 1991 סיים את לימודי הדוקטורט באוניברסיטה העברית בירושלים, בהנחייתו של פרופ' אליהו ריפס. לאחר מכן היה מרצה באוניברסיטת קולומביה ומאז הוא פרופסור למתמטיקה באוניברסיטה העברית.

סלע נשוי לשגית בלומרוזן-סלע ואב לשלושה, הוא מתגורר בירושלים.

## עבודתו המתמטית
עבודתו החשובה הראשונה של סלע עסקה בבעיית האיזומורפיזם לחבורות היפרבוליות חסרות פיתול. בעבודה זו השתמש בכלים של פעולת חבורה על עצים ממשיים שפיתח ריפס. הפתרון שמצא סלע לבעיית האיזומורפיזם סיפק נציגים קנוניים לאיברים בחבורות היפרבוליות; סלע וריפס פרסמו מאמר המראה את קיומם של אלה ב-1995.
בעזרת הנציגים הקנוניים הצליחו סלע וריפס להראות שאפשר לפתור מערכות סופיות של משוואות בחבורות היפרבוליות חסרות פיתול, באופן אלגוריתמי. ההוכחה מבוססת על רדוקציה של הבעיה לפתרון משוואות בחבורה חופשית, שבה אפשר להפעיל את אלגוריתם מאקאנין-רזבורוב.

הכלים שסלע פיתח אפשרו לו להוכיח שכל חבורה היפרבולית נוצרת סופית מקיימת את תכונת הופף.

בראשית שנות האלפיים פתר סלע את השערת טרסקי, שלפיה כל החבורות החופשיות הלא-אבליות הנוצרות סופית הן שקולות-אלמנטרית, כלומר, יש להן אותה תורה מסדר ראשון. סלע המשיך וחישב את התורה מסדר ראשון של חבורות היפרבוליות חסרות פיתול כלליות, ואפיין את אלו שהן שקולות-אלמנטרית לחבורה נתונה מסוג זה. בפרט,
יוצא מהעבודה שאם חבורה נוצרת סופית שקולה אלמנטרית לחבורה היפרבולית, אז היא היפרבולית בעצמה.

עבודתו של סלע על תורות מסדר ראשון של חבורות היפרבוליות השפיעה במידה משמעותית על התפתחותה של תורת החבורות הגאומטרית, במיוחד בכך שעוררה מחקר של חבורות גבול ושל חבורות היפרבוליות יחסית.

## פרסים והערכה
סלע היה מרצה מוזמן בקונגרס הבינלאומי של המתמטיקאים בשנת 2002
. בנוסף לכך זכה ב:
* פרס ארדש לשנת 2003.
* מלגת סלואן בשנת 2006
* פרס קרול קארפ לשנת 2008, על פתרונה של השערת טרסקי ועל פיתוח קשרים חדשים בין תורת המודלים לתורת החבורות הגאומטרית.

## קישורים חיצוניים

* 

## הערות שוליים

קטגוריה:מתמטיקאים ישראלים
קטגוריה:סגל האוניברסיטה העברית בירושלים: מתמטיקה
קטגוריה:זוכי פרס ארדש
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1965
מפת סיריוס

שמאל|ממוזער|300px|מפת סיריוס של כל גזרת התעלה
**מפת סיריוס** היא מפת קוד לביטחון שוטף של אזור סיני אשר שימשה את צה"ל בתקופה שלפני מלחמת יום הכיפורים, ובמהלך המלחמה.

המפה (למעשה סדרת מפות) הייתה מפה טופוגרפית של סיני ושל שני עברי תעלת סואץ, בקנה מידה 1:50,000, שעליה סומנו מכשולים לרק"ם, שמות קוד של צירים, מעוזים, תעוזים, ואזורים שולטים שעשויים להיתפס על ידי כוחות ישראל ומצריים במקרה מלחמה. המפה המקבילה ששימשה בחזית הצפון נקראה מפת רענן. מפת הקוד שימשה את צה"ל בעת שיגרה, ואלמלא ההפתעה במלחמת יום הכיפורים היה צריך להחליף את המפות בתחילת המלחמה.

מפת סיריוס נתפסה בידי המודיעין המצרי עוד בטרם המלחמה, וגרסאות מודפסות שלה, מתורגמות לערבית, חולקו למפקדים ולקציני טיווח ארטילרי בצבא מצרים. הכרת המפה על ידי המצרים תרמה ליכולתם לטווח כוחות ישראלים שדיווחו על מקומם על המפה בקשר. יש הסבורים כי מארב טילי הסאגר בו נהרג האלוף אלברט מנדלר, מפקד אוגדת סיני וצוות הנגמ"ש שלו, התאפשר מאיכון שכזה, אך אין לכך הוכחות חד-משמעיות. במהלך המלחמה נתפסו בידי צה"ל המפות המתורגמות, ותפיסתן הביאה לשינויים בנוהלי הקשר.

בעקבות המלחמה הורד סיווג המפה מ"סודי" ל"בלתי מסווג" וקטעים ממנה הופיעו בספרים על מלחמת יום כיפור כמו גם באתרי הנצחה (כגון אתר חטיבה 600 בלטרון). השמות בהם השתמשה המפה נצרבו בזיכרון הציבורי והם משמשים עד היום לתיאור מהלכי המלחמה. צירים כגון "לכסיקון", "טרטור" ו"עכביש", מעוזים כגון "בודפשט", "מצמד", ו"פורקן" ומתחמים כגון "אורחה", "טלוויזיה", ו"חמוטל" זכורים היום בעיקר בשמותיהם במפת סיריוס.

## ביאור המפה

*ציר לכסיקון - ציר אורך הסמוך ביותר לקו המעוזים.
*ציר החת"ם - ציר אורך המרוחק כ-10 ק"מ מהתעלה ועליו ישב קו התעוזים.
*ציר עכביש - ציר רוחב שקישר בין טסה למוצב "לקקן".
*ציר טרטור - ציר רוחב שמתחיל בציר עכביש, לא רחוק מציר החת"ם, והסתיים בדוורסואר, נקודת צליחת התעלה במבצע אבירי לב.
*ציר כרטיסן - ציר אורך שנפגש עם ציר לסטים.

## קישורים חיצוניים
* מפת סיריוס באיכות HD באתר המרכז למלחמת יום הכיפורים
* קטעים ממפת סיריוס בגזרות הצפונית והמרכזית של תעלת סואץ, באתר חטיבה 14
* עדות אברהם אלזון (אלמ במיל'- רמח ביטחון שדה), ישיבה צז מתאריך 19 בפברואר 1974 בוועדת אגרנט

## הערות שוליים

קטגוריה:החזית המצרית במלחמת יום הכיפורים
סיריוס
קטגוריה:ישראל: חירום
יאיר ורדי

שמאל|ממוזער|200px|יאיר ורדי
**יאיר ורדי** (29 במאי 1948 – 25 במאי 2025) היה רקדן, כוריאוגרף, מורה ואחד מאדריכלי תחום המחול בישראל. הוא ייסד את מרכז סוזן דלל ועמד בראשו כמנכ"ל במשך למעלה משלושה עשורים, בין השנים 1989 ל-2020, שבמהלכם ביסס את המרכז כעוגן תרבותי מרכזי וכשגריר בולט של המחול הישראלי בעולם.

ורדי שימש גם כראש המחלקה למחול באקדמיה למוסיקה ולמחול בירושלים, והטביע את חותמו על דורות של רקדנים ויוצרים. הוא נחשב לדמות מרכזית בעיצוב שדה המחול המקומי והבינלאומי, בין היתר בזכות יוזמות מוסדיות כגון "הרמת מסך" ו"חשיפה בינלאומית", ששינו את פני התשתית המקצועית של המחול בישראל והציבו אותו על מפת הפסטיבלים וההכרה הגלובלית.

## ביוגרפיה
ורדי, יליד כפר בלום, החל את דרכו כרקדן וכוריאוגרף בלהקת בת שבע. ב-1977 יצר ורדי את ריקוד הביכורים שלו, "אשר אליו נכספתי", דואט ללהקת בת שבע בו רקד לצד רקדנית הלהקה תמר צפריר.המחול הועלה במסגרת פסטיבל ישראל. יצירה זו זכתה להצלחה גדולה וזיכתה אותו בפרס כינור דוד. בקיץ של אותה שנה הוזמן להצטרף כסולן לבלט רמבר בלונדון. ורדי רקד בבלט רמבר בין השנים 1977–1983. ב-1981 יצר את הריקוד השני שלו לבת שבע "אנשים שדים" למוזיקה מאת אסטור פיאצולה. מאוחר יותר רקד בלהקות שונות ברחבי העולם. ורדי חבר ועד "הארגון למען תיאטרון עכשווי".

בסוף שנות ה-80 ותחילת שנות ה-90 שימש ורדי ככוריאוגרף של התוכנית "לא כולל שירות" של להקת "צעירי תל אביב".

בשנת 2002 זכה בפרס רוזנבלום מאת עיריית תל אביב יפו על תרומתו למחול בעיר תל אביב.

בשנים 2005-2012 כיהן כראש בית הספר למחול באקדמיה למוסיקה ולמחול בירושלים.

ב-23 ביוני 2009 זכה ורדי באות מסדר האמנויות והספרות של ממשלת צרפת בתחום התרבות, על קשריו הבינלאומיים עם אמנים בצרפת.
ב-5 בפברואר 2014 קיבל ורדי את תואר "מסדר ההצטיינות האזרחי" (Orden del Mérito Civil) מאת מלך ספרד, פליפה השישי.
בשנת 2018 קיבל את פרס שרת התרבות והספורט לאמנים ותיקים ע"ש אריק איינשטיין בקטגוריית מחול ואת פרס שרת התרבות על מפעל חיים בתחום המחול.
יאיר ורדי הוא חתן פרס א.מ.ת בתחום התרבות לשנת 2009.
ממוזער|250px|שמאל|ורדי בינואר 2009
ביום העצמאות התש"ע (שנת 2010), קיבל מרכז סוזן דלל, בו יאיר ורדי שימש מנכ"ל מיום הקמתו, את פרס ישראל בתחום המחול.

בשנת 2020 פרש ורדי מתפקידו כמנכ"ל מרכז סוזן דלל לאחר כהונה בת 30 שנים. הוא יזם וניהל אמנותית סדרות מחול בארץ ובחו"ל, ייעץ לגופי תרבות בתחילת דרכם, וכיהן בוועדים אמנותיים וגופי תרבות ציבוריים דוגמת המרץ2.

ב-25 במאי 2025 נפטר ורדי ממחלת הסרטן.

## קישורים חיצוניים

* קורות חייו של יאיר ורדי באתר פרס א.מ.ת
* יאיר ורדי - מייסד המרכז, באתר סוזן דלל
* 
* 
* 

* ''אירוע הוקרה ליאיר ורדי''. מקים ומנכ"ל מרכז סוזן דלל. פודקאסט [חיות מחול] על מחול עכשווי בישראל. עורכות: ד"ר יעל (ילי) נתיב ואיריס לנה. יוני 2024. האירוע התקיים בפסטיבל אינטימדאנס, בתיאטרון תמונע תל אביב.

#### ראיונות
* 
* 
* 
* 
*  דבורה פרידס גלילי, A View of Israeli Concert Dance from the Top, באתר "Dance In Israel", 17 בינואר 2009 - ריאיון עם ורדי 

## הערות שוליים

קטגוריה:ישראל: מחול
קטגוריה:כפר בלום: אישים
קטגוריה:רקדנים ישראלים
קטגוריה:כוריאוגרפים ישראלים
קטגוריה:מעוטרי מסדר האמנויות והספרות
קטגוריה:זוכי פרס א.מ.ת.
קטגוריה:פעילים במדורי המועצה הישראלית לתרבות ואמנות
קטגוריה:זוכי פרס רוזנבלום
קטגוריה:מנכ"לים ישראלים
קטגוריה:זוכי פרס אריק איינשטיין: מחול
קטגוריה:רקדני להקת המחול בת שבע
קטגוריה:בוגרי בית החינוך המשותף עמק החולה
קטגוריה:ישראלים שנולדו ב-1948
קטגוריה:ישראלים שנפטרו ב-2025
תומאס סטייץ

**תומאס ארתור סטייץ** (באנגלית: **Thomas Arthur Steitz**; 23 באוגוסט 1940 - 9 באוקטובר 2018) היה פרופסור אמריקאי לביופיזיקה וביוכימיה באוניברסיטת ייל וחוקר במכון הווארד יוז למחקר רפואי שבארצות הברית, זוכה פרס נובל לכימיה לשנת 2009, יחד עם ונקטרמן רמאקרישנן ועדה יונת, על מחקריהם שתרמו להבנת מבנה ותפקיד הריבוזום, וזוכה פרס קרן גיירדנר הבינלאומי לשנת 2009.

סטייץ נולד במילווקי, ויסקונסין. הוא סיים תואר ראשון בכימיה באוניברסיטת לורנס ובשנת 1966 קיבל תואר דוקטור בביוכימיה ובביולוגיה מולקולרית מאוניברסיטת הרווארד. את הפוסט דוקטורט עשה במעבדת MRC לביולוגיה מולקולרית.

סטייץ נפטר ב-9 באוקטובר 2018. הותיר אחריו אישה, ג'ואן סטייץ, גם היא פרופסורית לביופיזיקה וביוכימיה באוניברסיטת ייל.

## קישורים חיצוניים

* תיאור המחקר
* 
* 

קטגוריה:ביוכימאים אמריקאים
קטגוריה:זוכי פרס נובל לכימיה
קטגוריה:זוכי פרס נובל אמריקאים
קטגוריה:בוגרי אוניברסיטת לורנס
קטגוריה:בעלי תואר דוקטור מאוניברסיטת הרווארד
קטגוריה:אמריקאים שנפטרו מסרטן הלבלב
קטגוריה:אמריקאים שנולדו ב-1940
קטגוריה:אמריקאים שנפטרו ב-2018
קטגוריה:זוכי פרס קרן גיירדנר הבינלאומי
קטגוריה:סגל מכון הווארד יוז למחקר רפואי
מכנסיים (בגד כהונה)

**המכנסיים** בעבודת המקדש ביהדות, היו אחד מארבעה בגדי הכהונה של כהן הדיוט או אחד משמונת הבגדים של הכהן הגדול. הם מתוארים בספר שמות שבמקרא, ופרטיהם נידונים בהרחבה במשנת חז"ל.

## צורת המכנסיים והכנתם
המכנסיים היו עשויים פשתן לבן.
אורכם של המכנסיים היה בהתאם לכהן שלבש אותם. המכנסיים הגיעו מתחת ללב, מעל המותניים, ועד לברכיים.
את המכנסיים היו מהדקים אל הגוף ב"שנצים", מין שרוך שהיה מושחל בקפל בחלק העליון של המכנסיים.
המכנסיים עשויים כמין שק עם חור למעלה ושני חורים למטה לרגליים ולא הייתה בהם חציצה בין הרגליים.
את המכנסיים, כמו את שאר בגדי הכהונה, הכינו באריגה.

## לבישת המכנסיים
המכנסיים היו הבגד הראשון שהכהנים לבשו

והיו גם האחרונים שהכהנים פשטו מהם. הכהנים שלא עבדו היו מוסרים את בגדיהם לחזנים, הממונים על הורדת הבגדים, והם היו  לאחר שנשארו רק במכנסיים היו מלבישים אותם בבגדי חול, ואז היו מורידים מעליהם גם את המכנסיים.

## תפקיד המכנסיים
תפקידם של המכנסיים לא היה כתפקיד שאר הבגדים.
תפקיד שאר בגדי הכהונה היה לכבוד ולתפארת, אבל תפקיד המכנסיים היה לכסות את מקום הערווה, כמו שכתוב בציווי על הכנתם

והם כוונו לכפר על גילוי עריות.

## קישורים חיצוניים
*מאמר על המכנסיים, מכון המקדש

## הערות שוליים

קטגוריה:בגדי כהונה
קטגוריה:מכנסיים
קטגוריה:פרשת תצוה
גלריית טרטיאקוב

שמאל|ממוזער|250px|חזית גלריית טרטיאקוב החדשה
שמאל|ממוזער|250px|המבנה החדש בגדת קדשיובסקאיה
**גלריית טרטיאקוב** (ברוסית: **Государственная Третьяковская Галерея**; "הגלריה הממלכתית של טרטיאקוב") הידועה גם בכינוי **טרטיאקובקה** היא מוזיאון לאמנות הממוקם במוסקבה, בירת רוסיה. מוזיאון זה נחשב למוזיאון המוביל בעולם בתחום של אמנות רוסית.

## היסטוריה
ראשיתה של הגלריה בשנת 1856 באוספו של הסוחר המוסקבאי העשיר פאבל טרטיאקוב. היצירה הראשונה שנכללה באוסף היה ציור של ואסילי חודיאקוב. טרטיאקוב רכש יצירות רבות מהאמנים הרוסיים המובילים של תקופתו במטרה ליצור אוסף אשר לימים יהפוך למוזיאון הלאומי הרוסי לאמנות. בשנת 1892 ציווה טרטיאקוב את אוספו, שהיה מפורסם כבר באותה עת, לעיר מוסקבה. לאוספו צירף פאבל טרטיאקוב את אוספו של אחיו המנוח, סרגיי, ולכן הגלריה נקראה באותם הימים על שמותיהם של שני האחים. היא כללה אז 1,200 ציורים ו-500 רישומים בשווי של 1.5 מיליון רובל.

חזית מבנה הגלריה תוכננה על ידי הצייר ויקטור וסנצוב בסגנון המזכיר אגדות עם רוסיות. המבנה נבנה בין השנים 1902–1904 על הגדה הדרומית של נהר מוסקבה למול הקרמלין.

במהלך המאה ה-20 גדל האוסף, והגלריה התרחבה למבנים סמוכים ובהם כנסיית ניקולס הקדוש מהמאה ה-17.

במאי 2012 נערך בגלריה דו-קרב על אליפות העולם בשחמט בין בוריס גלפנד מישראל ובין האלוף המכהן, וישוואנתן אנאנד מהודו.

### גלריית טרטיאקוב החדשה
בשנת 1985 אוחדה הגלריה עם הגלריה לאמנות בת זמננו אשר פעלה במבנה מודרני בסמוך לטבעת הגנים, דרומית לגשר קרים. אוסף זה כלל מוצגים של פיסול ריאליסטי סוציאליסטי.

בסמוך אל הגלריה החדשה נמצא פארק הפסלים "בית הקברות לאנדרטאות נופלות" שבו מוצגים פסלים שייצגו בעבר את ברית המועצות והוצאו ממקומם לאחר נפילת ברית המועצות.

## אוספי המוזיאון
אוספי המוזיאון כוללים למעלה מ-130,000 יצירות אמנות רוסיות בסגנונות שונים, החל מיצירות דתיות כגון "תיאוטוקוס מולדימיר ו"השילוש הקדוש" מעשה ידי אנדריי רובליוב, וכלה ביצירות מודרניות כגון "קומפוזיציה VII" מעשה ידי וסילי קנדינסקי ו"הריבוע השחור" מעשה ידי קזימיר מלביץ'. בין היתר מוצגות במוזיאון יצירות מאת פאבל פדוטוב, קונסטנטין קורובין, ולנטין סרוב, איליה רפין, אוסיפ בראז, וסילי ורשצ'אגין, וסילי מקסימוב, זינאידה סרבריאקובה, בוריס קוסטודייב, אנדרי ריאבושקין, וסילי סוריקוב, וסילי פרוב, איוואן קראמסקוי, איוואן שישקין, אלכסנדר איוואנוב ויצחק לויתן.

## קישורים חיצוניים

* 

* 
* האתר הרשמי (רוסית, אנגלית)
* יצירות מופת המוצגות בגלריה
* איקונות מאוסף הגלריה
* מידע למבקר בגלריה.

קטגוריה:גלריית טרטיאקוב
קטגוריה:מוזיאונים לאומיים
קטגוריה:מוסקבה: מוזיאונים לאמנות
קטגוריה:מוזיאונים לאמנות מודרנית
בוקר טוב, וייטנאם

**בוקר טוב, וייטנאם** (באנגלית: **Good Morning, Vietnam**) הוא סרט קולנוע אמריקאי משנת 1987 מסוגת הדרמה הקומית. הסרט, בכיכובו של רובין ויליאמס, מתאר את מלחמת וייטנאם מנקודת מבט סוריאליסטית של שדרן רדיו קומי הנשלח לבדר את החיילים האמריקאים בעת ימי המלחמה. הסרט זיכה את ויליאמס בפרס גלובוס הזהב ובמועמדות לפרס אוסקר לשחקן הטוב ביותר.

## עלילה

אדריאן קרונאוור (רובין ויליאמס) הוא שדרן רדיו צבאי המשרת באי כרתים. קרונאוור הוא גבר בעל חוש הומור מפותח, ולוקח דברים בקלות. גנרל טיילור המוצב בווייטנאם שומע את שידורו המוצלח ומעביר אותו לגזרתו ברדיו סייגון שבווייטנאם, שם הוא משדר שתי תוכניות יומיות, בשש בבוקר ובארבע אחר הצהריים. את תוכניות הבוקר שלו הוא פותח בקריאה "בוקר טוב וייטנאם", אמירה שהפכה להיות מזוהה איתו. תוכניתו הפראית הכוללת מוזיקת רוק, ושלל חיקויים, הופכת לפופולרית ביותר בקרב החיילים, ובד בבד מעוררת את זעמם של מפקדי הרדיו השמרנים שלא אוהבים את סגנונו החדש. קרונאוור מקבל כל יום את החדשות על מה שקורה במלחמה, אבל יכול לשדר רק את הכתבות הלא חשובות. כל המידע האמיתי נאסר לשידור על ידי הצנזורה. אחרי תקופה הוא מתקשה לקבל את הצנזורה הזאת.

במקביל קרונאוור מתחזה להיות מורה לאנגלית, על מנת לחזר אחרי טרין, אישה צעירה מקומית. בשיעורי האנגלית שלו, הוא מלמד את הלומדים אנגלית מדוברת, סלנג ומחוות אמריקאיות. הוא זוכה באהבתם של תלמידיו. אחיה של הנערה הווייטנאמית, טואן, משוחח עם קרונאוור ומבהיר לו שהיא מחוץ לתחום. קרונאוור לא מוותר בקלות, וטבעו הקליל והפתוח קונה את ליבו של הצעיר.

קרונאוור עובר משבר אחרי שהוא עד לפיצוץ שאירע ב"בר של ג'ימי", בו מבלים חיילים אמריקאים בסייגון. הוא מחליט לשדר את הידיעה למרות שלא עברה את הצנזורה. הוא מושעה מן התחנה, ומפקדו סגן סטיבן הוק מחליפו בשידור. הוק מחשיב את עצמו כבדרן אמיתי, אך מעטים חושבים שהוא מצחיק באמת. הוק מנסה להצחיק את הקהל, אך תוכניתו הופכת להיות שנואה במיוחד. החיילים והמאזינים שולחים אלפי פניות לתחנת הרדיו ומנסים לשכנע את המפקדים להחזיר את קרונאוור. קרונאוור עצמו לא בטוח אם ברצונו לחזור. אדוארד גרליק (פורסט ויטאקר), חברו, יוזם מפגש עם חיילים שיוצאים למלחמה וקרונאוור מבין את החשיבות של התוכניות שלו בחיים שלהם. המפגש מחזיר לו את החשק לשדר. לבסוף המפקדים נכנעים ללחץ הקהל ומחזירים אותו.

קרונאוור וגרליק יוצאים עם הרכב ונקלעים לאזור בשליטה של הוויטקונג, שם הם פוגשים את טואן שעוזר להם לחזור לסייגון בשלום. אז מתגלה לו שטואן הוא האויב והשניים מתעמתים. למפקדים אין ברירה אלא לפטר את קרונאוור על שיתוף פעולה עם האויב.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:סרטי 1987
קטגוריה:סרטי מלחמת וייטנאם
קטגוריה:סרטי קומדיה אמריקאיים
קטגוריה:סרטים שצולמו בתאילנד
קטגוריה:סרטי בארי לוינסון
סנון

**סנון** (Senonian) היא תקופה גאולוגית, לפי חלוקה שאינה בשימוש עוד, שהחלה לפני כ-90 מיליוני שנים ונמשכה עד לפני כ-65 מיליוני שנים והייתה התקופה האחרונה בתת-תור קרטיקון עליון.

סלעים מתקופה זו נפוצים בישראל בשולי הסלעים מתקופת הקנומן-טורון והם ברובם סלעי קירטון וצור. בתקופה זו שקעו גם סלעי פוספוריט בנגב, ומהם מפיקים פוספטים (חומר המכיל תחמוצות זרחן).

תקופת הסנון חולקה ל-4 גילאים: קוניאק, סנטון, קמפן ומאסטריכט.

## הערות שוליים

קטגוריה:קרטיקון
דורגל

**דורגל** (מקור המושג הוא **דו־רגל,** אך בפועל נהגה "דּוֹרְגָּל") הוא מתקן תומך, מעין חצובה בעלת שתי רגלים המחובר לכלי ירי באופן שאינו מפריע לניידותו והמספק יציבות משמעותית לאורך שני כיווני תנועה (אופקי ואנכי).

הדורגל מורכב על רובים ומקלעים, ומקנה להם יציבות במהלך הירי. הוא יכול להיפרס על הקרקע, על חומה נמוכה וכיוצא בזה.

בצה״ל מורכב במקלעים ניידים (כמו נגב ומאג) ובנשקי קלעים, וחיילים רבים נוטים להוסיף אותו בתצורות שונות (כגון ידיות הסתערות ועוד) לנשקם האישי בשל שיפור היציבות והדיוק בירי.

## גלריה

; 
קובץ:IDF-M24-SWS-pic001.jpg|רובה צלפים רמינגטון M24 עם דורגל
קובץ:M249 FN MINIMI DA-SC-85-11586 c1.jpg|מקלע M249 עם דורגל


## קישורים חיצוניים

קטגוריה:כלי ירייה - מבנה ופעולה
קטגוריה:עזרים טקטיים לכלי ירייה
סמדרבו

**סמדרבו** (בסרבית קירילית: **Смедеревo**) היא עיר בסרביה על גדות נהר הדנובה. העיר ממוקמת במחוז פודונבייה, וב-2002 עמדה אוכלוסייתה כולל בפרוורים על 109,809 נפש. בניב הלטיני העתיק נקראה העיר וגם האזור הסובב לה סמנדריה, Semendria. העיר מרוחקת 46 קילומטרים מהבירה בלגרד.

## היסטוריה
שבטים שהגיעו מאזור דאקיה ותראקיה התיישבו באזור במהלך המאה ה-3 לפנה"ס. הרומאים כבשו את האזור במאה ה-1 לפנה"ס. הקמת העיר החדשה מיוחסת לנסיך (דספוט), דוראד ברנקוביץ' (1377-1456) אשר שלט באזור מטעם ממלכת הונגריה וב-1430, הקים את מבצר סמדרבו כעיר הבירה הסרבית החדשה.

השלטון ההונגרי הסתיים ב-1439, עם הכיבוש על ידי הסולטאן מוראט השני, שליט האימפריה העות'מאנית, לאחר מצור בן חודשיים ימים. ב-22 באוגוסט 1444, הוחזרה העיר לשליטת הנסיך ברנקוביץ' במסגרת הסכם שלום שנחתם בין האימפריה העות'מאנית לממלכה ההונגרית. ברנקוביץ' חבר למצביא ההונגרי יאנוש הוניאדי וכשהפר הוניאדי את חוזה השלום עם העות'מאנים, נותר ברנקוביץ' נייטרלי, אך סרביה הפכה לשדה קרב בין הממלכה ההונגרית לבין האימפריה העות'מאנית. ב-1448, לאחר תבוסת הוניאדי בקרב קוסובו השני, עצרו אותו חייליו של ברנקוביץ' והוא נכלא לתקופה מסוימת במצודת סמדרבו. ב-1454 החריב הסולטאן מהמט השני את סרביה, כבש את סמדרבו, אך לאחר מספר חודשים עלה בידי ברנקוביץ' לכובשה מחדש. ב-1459, עם מותו של הנסיך ברנקוביץ', הצליח מהמט השני לכבוש העיר והיא הפכה למצודת גבול עות'מאנית, והפכה לזירת קרבות בין צבא הממלכה ההונגרית לעות'מאנים, עד להכרעת ההונגרים ב-1526 על ידי סולימאן הראשון.

בשל מיקומה האסטרטגי, החלה העיר להתפתח באופן מואץ והעות'מאנים הכריזו על העיר וסביבתה כמחוז (סנג'ק). ב-1806, במהלך התקוממות הסרבים כנגד האימפריה העות'מאנית הפכה העיר לבירה הזמנית של סרביה. במהלך מלחמת העולם השנייה נכבשה העיר על ידי גרמניה הנאצית והמבצר העתיק הפך להיות מחסן כלי נשק. ב-5 ביוני 1941, החריד פיצוץ עז את המבצר, גרם לנזק כבד ואלפי נפגעים בעיר.

## דמוגרפיה וכלכלה
הגידול המואץ באוכלוסיית העיר מיוחס למספר רב של פליטים סרבים שהגיעו לעיר לאחר מלחמת קוסובו. 94.47 אחוזים מהתושבים הם בני סרבים. מבחינה כלכלית, מהווה סמדרבו את מרכז תעשיית הפלדה הסרבית ובמפעלים השונים מועסקים 7,000 מתושבי העיר. כמו כן קיים מפעל לייצור מוצרי חשמל ביתיים. בסביבות העיר יש ריכוזים של גידולים חקלאיים בעיקר מטעי פירות וכרמים.
בעיר פועלת אוניברסיטה אחת המקבלת חסות אקדמית מאוניברסיטת מידלסקס, הפועלת בצפון לונדון.

## הקהילה היהודית

תיעוד לקהילה יהודית בסמדרבו מצוי בתעודות עות'מאניות מ-1688 בהקשר להגעתם של פליטים יהודים מהעיר לניקופול בעקבות פלישת ההבסבורגים לאזור סמנדריה. ב-1841 לאחר הכרתה של סרביה כנסיכות אוטונומית תועדה עלילת דם בעיר במהלכה הואשמו בני הקהילה ברציחתו של נער נוצרי והנהגת הקהילה בבלגרד פנתה לשלטונות בבקשה להגן על יהודי סמדרבו. ב-1873 לאחר עלייתו לשלטון של הנסיך מילאן הרביעי גורשו יהודי סמדרבו מהעיר והורשו לחזור אליה לאחר מספר שנים.

ב-1896 מנתה הקהילה 139 נפשות ובפרוץ מלחמת העולם השנייה קטן מספרה לכדי 83 נפשות. באפריל 1941 נכבשה ממלכת יוגוסלביה על ידי גרמניה הנאצית ובמדינה הוטל משטר צבאי. באוגוסט החלו מעצרים של הגברים היהודים בסרביה ובכלל זה בסמדרבו והם הוצאו להורג עד פברואר 1942. מדצמבר 1941 ועד מאי 1942 נכלאו והוצאו להורג כל הנשים והילדים. שלושה מבני קהילת סמדרבו שרדו את השואה.

## ערים תאומות
* .
* .
* .

## קישורים חיצוניים

* 
* 

## הערות שוליים

קטגוריה:סרביה: ערים
סמדרבו
קטגוריה:יישובים שהוקמו במאה ה-15
אוליבר ויליאמסון

**אוליבר ויליאמסון** (באנגלית: **Oliver Eaton Williamson**; 27 בספטמבר 1932 – 21 במאי 2020) היה חוקר כלכלה אמריקאי, שהתמקד בתחום עלות עסקאות. ויליאמסון היה חתן פרס נובל לכלכלה לשנת 2009 על ניתוחיו בתחום הכלכלה הארגונית ובמיוחד ביחס לגבולות החברה הכלכלית. את הפרס הוא חלק עם אלינור אוסטרום.

## קורות חייו
ויליאמסון סיים לימודי תואר ראשון במינהל בבית הספר למנהל במכון הטכנולוגי של מסצ'וסטס בשנת 1955. הוא סיים תואר שני במנהל עסקים (MBA) באוניברסיטת סטנפורד בשנת 1960 ותואר דוקטור באוניברסיטת קרנגי מלון בשנת 1963. בין השנים 1965–1983 הוא לימד באוניברסיטת פנסילבניה ובשנים 1983 עד 1988 באוניברסיטת ייל. מאז שנת 1988 הוא שימש פרופסור במנהל עסקים, כלכלה, ומשפטים באוניברסיטת קליפורניה בברקלי. לאחר פרישתו היה במעמד פרופסור אמריטוס בבית הספר לעסקים באותה אוניברסיטה.

התמקדותו במחקר על עלות עסקאות הובילה את ויליאמסון להבחנה בין משא ומתן מסחרי החוזר על עצמו, מקרה אחר מקרה, לבין חוזים תלויי-יחס. לדוגמה, רכישות חוזרות ונשנות של פחם בשוק הסחורות על ידי חברת חשמל, על בסיס יומי או שבועי כדי לענות על הדרישה בצריכת אנרגיה, מייצגת משא ומתן מסחרי החוזר על עצמו, מקרה אחר מקרה. אולם, לאורך הזמן ייתכן וייווצרו יחסים מתמשכים בין חברת החשמל לבין קניין מסוים. עקב עובדה זו לבדה ישתנה האופי הכלכלי של העסקאות ויהפוך תלוי-יחס. כלכלנים חוקרים אחרים בחנו באופן אמפירי את תאוריית עלות-עסקה של ויליאמסון.

ויליאמסון נפטר ב-21 במאי 2020.

## ספריו

* Markets and Hierarchies: Analysis and Antitrust Implications, 1975. 
* The Economic Institutions of Capitalism, 1985. 
* The Nature of the Firm: Origins, Evolution, and Development (co-edited with Sidney Winter), 1991. 
* The Mechanisms of Governance, 1996. 


## קישורים חיצוניים

* 

* 
* 
* 
* 

## הערות שוליים

קטגוריה:כלכלנים אמריקאים
קטגוריה:זוכי פרס נובל לכלכלה
קטגוריה:סגל אוניברסיטת פנסילבניה
קטגוריה:סגל אוניברסיטת קליפורניה בברקלי
קטגוריה:סגל אוניברסיטת ייל
קטגוריה:בוגרי המכון הטכנולוגי של מסצ'וסטס
קטגוריה:בוגרי אוניברסיטת סטנפורד
קטגוריה:בעלי תואר דוקטור מאוניברסיטת קרנגי מלון
קטגוריה:אמריקאים שנולדו ב-1932
קטגוריה:אמריקאים שנפטרו ב-2020
כתב מונגולי

**כתב מונגולי** (במונגולית 17px – "מונגול ביצ'יג") הוא הכתב העתיק בו נכתבת השפה המונגולית מאז המאה ה-13 ונמצא בשימוש עד ימינו אנו (הכתב הרשמי כיום במונגוליה הוא הכתב הקירילי). הממצא הקדום ביותר בכתב זה הוא מצבת ג'ינגיס חאן המתוארכת לשנת 1224–1225.

## היסטוריה
מקור הכתב המונגולי מהאלפבית הסוגדיאני שהתפתח מהכתב הארמי הקדום. בהתאם למסורת, הכתב נוצר בסביבות שנת 1224 על ידי הכותב האויגורי טאטאטונגה שנשבה בידי ג'ינגיס חאן. אגדה זו מדגישה את ההשפעה הרבה שהייתה לעמים הכבושים על המונגולים עצמם באימפריה המונגולית. כך, גם בקרב המונגולים עצמם מכונה כתב זה לעיתים "כתב אויגורי" (уйгуржин бичиг – אויגורז'ין ביצ'יג).

כיוון הכתיבה – בטורים מלמעלה למטה מבדיל ומייחד ויזואלית את הכתב המונגולי משאר הכתבים. עם זאת, זהו בין הכתבים הבודדים הנכתבים בטורים שסדר הטורים הוא משמאל לימין (בסינית הנכתבת אף היא באופן מסורתי בטורים, כיוון הקריאה הוא מימין לשמאל).

בשנת 1587 המלומד המונגולי וינג-טונג שעסק בתרגום הכתבים הבודהיסטיים, שינה קלות את צורתן הגרפית של כמה מהאותיות, וכן הכניס סימנים רבים על מנת להקל על התעתיק הפונטי של מונחים בסנסקריט בטיבטית ובסינית, האותיות החדשות שנוצרו על ידו מכונות "אלי-גלי".

הכתב שימש כאחד הכתבים הרשמיים בשושלות יואן וצ'ינג, ככתב היחיד בטובה עד למעבר לשפה הטובאנית והכתב הקירילי. כמו נכתבו בכתב זה השפות קלמיקית ובוריאטית. מונגוליה עברה מכתב זה לכתב הקירילי בשנות הארבעים של המאה העשרים, בהשפעה סובייטית.

כיום משמש כתב זה את המונגולים תושבי סין. לאחר התפרקות ברית המועצות, נטו מספר גופים פוליטיים-לאומיים במונגוליה לחזור לכתב זה, אך הרעיון נזנח עקב מורכבותו הרבה והצורך בשינוי בכל שטחי החיים. עם זאת, במידת מה כתב זה עדיין בשימוש כיום במונגוליה בחותמות רשמיות, טפסים שונים, ושלטים מעוטרים.

## צורת הכתב
שמאל|ממוזער|90px|המילה "מונגול" בכתב הקלאסי
כיוון הכתיבה הוא בטורים מלמעלה למטה שכיוונם משמאל לימין. לרוב הסימניות ישנן שלוש צורות גרפיות בהתאם למיקומן במילה (תחיליות, אמצעיות, וסופיות). במקרים רבים קיימות צורות גרפיות נוספות המסייעות לחיבור האותיות בהתאם לצורתן עם האותיות שלפניהן ולאחריהן, ובכך להקנות לכתיבה מראה אסתטי והרמוני.
למרות שממבט ראשון הכתב נראה מסובך למראה, הרי שלמעשה הוא פשוט ביותר, מורכב מאותיות בסיסיות מעטות בעלות צורה גרפית פשוטה למדי. ההנחה שעמדה למול עיני יוצרי הכתב היא שהכותב, השולט היטב בשפה המונגולית יוכל לכתוב כל מילה במינימום של הרמות ותנועות יד.

ישנם הגיים שונים המסומנים בכתב זה באותה האות ללא הבדל. כך למשל התנועות o/u, ö/ü, וכן a/e בסוף מילה, והעיצורים t/d, k/g, ובמקרים מסוימים גם ž/y. סיבת הדבר היא בחסרונם של הגיים אלו בשפה האויגורית ממנה הושאל הכתב.

## דוגמאות

## קישורים חיצוניים

* 

## ביאורים

מונגולי
קטגוריה:שפות מונגוליות
פיקסי לוט

**ויקטוריה לואיס לוט** (באנגלית: **Victoria Louise Lott**; נולדה ב-12 בינואר 1991) הידועה בשם הבמה **פיקסי לוט** (**Pixie Lott**), היא זמרת פופ ושחקנית אנגלייה.

## ביוגרפיה
לוט נולדה ברובע ברומלי שבלונדון לאב סוחר מניות ואם עקרת בית. בילדותה הושפעה בעיקר מלהקת טייק ד'את, הזמרת דיאנה רוס וזמרת ה-R&B מריה קארי. אמה נתנה לה את הכינוי "Pixie" (פיה) שהפך לשם הבמה שלה בהמשך. כילדה לוט שרה בכנסיות. בגיל ארבע השתתפה במקהלה והקליטה שיר עם רוג'ר ווטרס. כן השתתפה במחזמר "צ'יטי צ'יטי באנג באנג". היא זכתה במלגה בבית ספר לאמנויות התיאטרון, "איטליה קונטי". בגיל 14 לוט ראתה מודעה בעיתון שבה נכתב "מחפשים דיוות סול ופופ בגילאים 16-25", ומיהרה להרשם. כשנרשמה לאודישנים, שיקרה לוט ואמרה שהיא בת 16 וכך הכירה את מנהלה שהכיר לה הרבה אנשים בתעשיית המוזיקה. בין היתר בחן אותה מפיק המוזיקה ובעל חברת התקליטים אל איי ריד שהתלהב משירתה. לאחר מכן התחילה לוט לעבוד על אלבום הבכורה שלה וחתמה חוזה עם חברת Def Jam היוקרתית.

ב-6 ביוני 2009 יצא סינגל הבכורה של פיקסי לוט, "Mama Do". הסינגל הגיע למקום הראשון במצעד הפזמונים הבריטי ושהה בו במשך שבועיים ולמקום החמישי במצעד 100 הגדולים באירופה. ב-7 בספטמבר 2009 יצא הסינגל השני מאלבום הבכורה, "Boys And Girls", שהגיע למקום הראשון במצעד הפזמונים הבריטי ולמקום העשירי ב-100 הגדולים כלל אירופה.

ב-14 בספטמבר 2009 יצא אלבום הבכורה של לוט, "Turn It Up". האלבום הגיע למקום השישי במצעד הבריטי. האלבום הגיע למעמד פלטינה בבריטניה כשמכר שם יותר מ-350,000 עותקים. ב-23 בנובמבר יצא הסינגל השלישי מהאלבום, "Cry Me Out" שזכה להצלחה פחותה מהסינגלים הקודמים, והגיע למקום ה-12 במצעד הפזמונים הבריטי.

ב-8 במרץ 2010 יצא הסינגל הרביעי מאלבום הבכורה של לוט, "Gravity". בקליפ לסינגל ישנן סצנות של לוט שרה על רצפה לבנה, רוקדת ברקע לבן ובין היתר נראית בפאה שחורה ברקע של עיגול אדום.

שני שירים נוספים של לוט, שלא מופיעים באלבומה אך הופיעו במצעד הבריטי, הם גרסת כיסוי לשיר של קינגס אוף ליאון "Use Somebody", שהגיע למקום 52 במצעד הבריטי, והשיר "I Got Soul" בו השתתפה לוט עם עוד 13 אמנים נודעים, והגיע למקום 10 במצעד הבריטי.

לוט הקליטה גרסה נוספת לשיר "Mama Do" עבור משחק המחשב סימס 3. בגרסה זו לוט שרה ב"סימליש", שפה בדיונית שמדוברת במשחק.

לוט זכתה בטקס פרסי MTV אירופה 2009 בפרס הזמרת הבריטית הטובה ביותר ובפרס "Best Push Artist".

בשנת 2016, שיחק לוט במחזה "ארוחת בוקר בטיפאני" המבוסס על הרומן באותו שם מאת טרומן קפוטה. במחזה, גילמה את הדמות הראשית של הולי גולייטלי; הוא רץ מחודש יוני עד ספטמבר בתיאטרון היימרקט בווסט אנד של לונדון.

בשנת 2017 החלת לשמש כמנטורית בתוכנית המציאות הבריטית "The Voice Kids", כאשר בשתי העונות הראשונות זכו המתמודדים - ג'ס פולי ודניאל דייוויס מהנבחרת שלה.

## דיסקוגרפיה
### אלבומי אולפן
* 2009: *[[Turn It Up (אלבום של פיקסי לוט)|Turn It Up]]*
* 2011: *[[Young Foolish Happy]]*
* 2014: *[[Pixie Lott (אלבום של פיקסי לוט)|Pixie Lott]]*
* 2024: *[[Encino]]*

### אלבומי אוסף
* 2014: *[[Platinum Pixie: Hits]]*

### מיני-אלבומים
* 2009: *iTunes Live from London*
* 2010: *iTunes Festival: London 2010 EP'

==הופעות==
===סיבובי הופעות===
* 2010: *The Crazycats Tour''

## קישורים חיצוניים

* 

* 

קטגוריה:זמרות בריטיות
קטגוריה:זמרות-יוצרות בריטיות
קטגוריה:זמרות פופ בריטיות
קטגוריה:שחקניות תיאטרון אנגליות
קטגוריה:זוכי פרס המוזיקה של MTV אירופה
קטגוריה:שופטי The Voice
קטגוריה:שופטות תוכניות מציאות בריטיות
קטגוריה:אנגליות שנולדו ב-1991
מקהלת גבעול

[ממוזער|350px|מקהלת גבעול במועדון תמונע, 2005. מימין לשמאל: נעמה יוריה, מיכל לוי, [יעל גיסיס, יולה גדרון, אייל תלמודי, יוליה טבחוב, טליה אילן, יוני סילבר, אדם שפלן, יובל (טובי) זולוטוב, נועם ענבר, רביד כחלני, עדיה גודלבסקי, יובל מסקין, קרני פוסטל, שי מיבר, מאיה דוניץ]]
שמאל|ממוזער|180px|מקהלת גבעול
**מקהלת גבעול** היא הרכב מוזיקלי ווקאלי הפועל בישראל. חבריה הם בדרך כלל מוזיקאים פעילים, חלקם ידועים, המגיעים מרקעים ומסגנונות מוזיקליים ואמנותיים שונים. ההרכב מתכנס בדרך כלל אחת לשנה, להופעה בודדת או למספר קטן של הופעות.

ההרכב מעיד על עצמו כי מטרתו "לחקור דרכים ליצירת סאונד חדש", המבוסס בעיקרו על כלי הביטוי הראשוני ביותר – הקול האנושי. הרפרטואר של המקהלה מגוון ומורכב בעיקרו מיצירות חדשות (הנכתבות על ידי חברי ההרכב במיוחד למקהלה), מיצירות מבוססות אלתור, מיצירות שנכתבות על ידי מלחינים עכשוויים כגון קרן רוזנבאום, אלווין קוראן ואחרים, וכן מהרפרטואר הקלאסי (ליגטי, בארטוק, ואחרים).

מקהלת גבעול הוקמה בשנת 2003 על ידי הפסנתרנית, המלחינה והסולנית מאיה דוניץ והזמרת והמלחינה מיכל אופנהיים, אשר באו מרקע של מוזיקאי אוונגארד, המאלתרים, שרים ויוצרים מוזיקה אקספרימנטלית, שאינה מתיישבת תחת תוויות מוזיקליות מוגדרות מראש. הופעת הבכורה של ההרכב התקיימה במרכז ענב בתל אביב בשנת 2003 וגרפה שבחים רבים מהעיתונות, הקהל והמוסדות השונים. המקהלה נתמכה על ידי מפעל הפיס, קרן יהושע רבינוביץ לאמנויות תל אביב ועיריית תל אביב, ובמשך חמש שנים יצרה חמש תוכניות חדשות ומקוריות לחלוטין והופיעה ברחבי הארץ. כמו כן שיתפה המקהלה פעולה עם אמנים ידועים כמו ברי סחרוף, רמי פורטיס, ארקדי דוכין ואריאל אשבל, והשתתפה בהפקות רב תחומיות בפסטיבלים שונים.

המקהלה הופיעה בהצגת התיאטרון "גרעינים" בבימויו של אריאל אפרים אשבל ובניהול מוזיקלי של מאיה דוניץ, במסגרת פסטיבל עכו לתיאטרון אחר. ההצגה זכתה בפרס ההצגה הטובה ביותר מטעם חבר השופטים של פסטיבל עכו 2003, ובפרס המוזיקה המקורית, עיבוד מוזיקלי וניצוח. בשנת 2005 השתלב בניהול המוזיקלי של המופע המלחין והיוצר יוני סילבר. המופע הועלה במסגרת פסטיבל "קרב-רב" בתיאטרון תמונע, וזכה לביקורות נלהבות.
המופע האחרון של המקהלה התקיים בתל אביב בנובמבר 2008, בבית העמודים. המופע התקיים במהלך שלשה ימים ברציפות בהשתתפות המלחין ונגן כלי ההקשה האמריקאי, דייוויד מוס (David Moss) והורכב ממיצגים מוזיקליים שהתחוללו בו-זמנית באתרים שונים במבנה.

## קישורים חיצוניים
* מקהלת גבעול, באתר qube למוזיקה אלטרנטיבית
* מקהלת גבעול בבית העמודים, נובמבר 2008 באתר תל אביב סיטי
* 
* 

## הערות שוליים

גבעול
שג'אאטין טניירלי

**שג'אאטין טניירלי** (בטורקית: **Şecaattin Tanyerli**; 1921 -1 בדצמבר 1994) היה זמר טנור טנגו טורקי, ונחשב לאחד המבצעים החשובים של מוזיקה זו בארצו.

## ביוגרפיה
את העניין בריקודי הטנגו גילה בימי לימודיו בתיכון היוקרתי "איסטנבול ארקק ליסיסי" ואחר כך המשיך להשתלם בזמרה גם בעת לימודיו בפקולטה למשפטים. הוא הצטרף למקהלת בית ביאואולו ולקח שיעורים פרטיים אצל כנר ומורה למוזיקה בשם גולדנברג.

את הקריירה כזמר טנגו התחיל בשנת 1942, אך את הקלטותיו הראשונות הקליט החל משנת 1948 עם התזמורות של נג'דט קויוטורק ושל פהמי אג'ה. את המלחין, המנצח ונגן האקורדיון נג'דט קויוטורק הכיר בעת השרות הצבאי וטניירלי זוהה במידה רבה עם להיטיו. הראשון בהם היו "פאפטיה" (חיננית - "Papatya"),. להיט אחר שלו, "Sevdim Bir Genç Kadını " (אהבתי אישה צעירה) היה פרי יצירתו של נג'יפ ג'לאל אנדם (לחן) ובדרי נויאן (מילים). החל משנת 1949 טניירלי וקויוטורק השתתפו בתוכניות ברדיו ובטלוויזיה עד שנת 1979 כשקויוטורק פרש לגמלאות. פרט לטנגואים מקוריים ביצע טניירלי שירים מהרפרטואר הטנגו הארגנטינאי והבינלאומי.

בקריירה שנמשכה כ-40 שנה הקליט טניירלי 30 תקליטים, שני LP ותקליטור אחד, רובם בחברת "קולומביה רקורדס" ו"פיליפס". (טנגואים אלמותיים - Ölmeyen Tangolar). סג'אאטין טניירלי נפטר ב-1 בדצמבר 1994 מסיבוכים של מחלת אלצהיימר.

## דיסקוגרפיה
תקליטים עם 78 סיבובים:
*Ruzgar Gibi Geçti/Papatya (עבר כמו רוח)
* Bir Eylül Akşami /Yillar Var ki 
תקליטים עם 45 סיבובים:
* 1964 
-/Rok-tango) Gamzelerin ) 
(En Son Hatiram (Bolero 
*Hülya/Çapkin
*1968 (Aşk Masali (Bolero)/ Bir Kuf Gibi (Tango
*(Sevgi (tango)/ Hatırla (tango 
*Rüzgar Gibi Geçti/Ayrılık
*Sevgili Gitarım/Ramona
*1969 
* Söyle Bana/ Oksuz Çocuk
*Hamsi/ Her Güzde Gönül Vermem
*Dinle Ben Bir Tangoyum/ Bir Sebeple Sen 
Gücenmişsin bana
*Ayrilık Belki Ölümden Beter/Oyali Çevre
*Gün Battı Sular karardi/ Seni unutamam
*Sen vardin (Al di la)/ Bir Çift Çapkin Göz
*1970
*Geçiyor Günler / Sem Olmasan
*1971
Bir Gün Beni Hatirlarsan (La Comparsita) /Gül Tango 

אלבומים:
טנגואים נצחיים - בני כרכים LP 1975 

1 CD טנגואים נצחיים.

## קישורים חיצוניים

* מוזיקת טנגו בטורקיה 
* הטנגו Sana nerden gönül verdin

קטגוריה:זמרים טורקים
קטגוריה:מוזיקאי טנגו
קטגוריה:בוגרי אוניברסיטת איסטנבול
קטגוריה:טורקים שנולדו ב-1921
קטגוריה:נפטרים ב-1994
משלים ל-1

**משלים ל-1** היא שיטה לייצוג מספרים עם סימן בבסיס בינארי. שמה של השיטה נובע מהטכניקה למציאת מספר נגדי למספר נתון: הופכים כל סיבית, 0 הופך ל-1, 1 הופך ל 0. לדוגמה, המספר 17, אשר מיוצג כך: **0001 0001** יומר ל־**1110 1110** אשר מייצג את המספר 17-. עם שיטה זו ניתן לחבר ולחסר מספרים, כאשר כל מה שיש לעשות בכדי לחסר הוא לחבר את היצוג השלילי של המחסר. עם זאת, לשיטה זו יש חיסרון בכך שלמספר 0 יש ייצוג כפול: 0000 0000 (0+) וגם 1111 1111 (0−). שיטת המשלים ל-2 פותרת בעיה זו.

כאשר למספר מוקצבות n סיביות, טווח המספרים שניתן להציג בשיטה זו הוא בין -(2^{n-1}-1) ל-(2^{n-1}-1). במספרים החיוביים הספרה השמאלית ביותר היא 0, ובמספרים השליליים הספרה השמאלית ביותר היא 1.

חיבור של שני מספרים נעשה באמצעות חיבור של כל שתי סיביות מתאימות, תוך הוספת הנֶשֶׂא  לסכום שיצר אותו. דוגמה: הוספת 1- (11111110) למספר 2+ (00000010).

 בינארי     עשרוני
 11111110 1-
 +
 00000010 2+
 ............ ...
 00000000 0 

שיטה זו מומשה בדגמים אחדים של מחשבים שיוצרו בסוף שנות ה-50 ובתחילת שנות ה-60, כגון PDP-1 וה-AGC.

## ראו גם
* משלים ל-2

קטגוריה:קידוד נתונים
Black Gives Way To Blue

***Black Gives Way to Blue*** (בעברית: **שחור מפנה את מקומו לכחול**) הוא אלבום האולפן הרביעי של להקת הגראנג' אליס אין צ'יינס אשר יצא לשווקים לראשונה ב-25 בספטמבר 2009 באוסטרליה, ובארצות הברית ארבעה ימים לאחר מכן. זהו האלבום הראשון של הלהקה מזה כמעט ארבע עשרה שנה. כמו כן זהו האלבום הראשון של הלהקה עם הסולן החדש ויליאם דובאל, אשר החליף את ליין סטיילי.

## רשימת השירים

## קישורים חיצוניים

קטגוריה:אלבומי אליס אין צ'יינס
קטגוריה:אלבומים באנגלית
קטגוריה:אלבומי חברת EMI רקורדס
כוח אלקטרו מניע

**כוח אלקטרו מֵניע** או **כמות [[אנרגיה]] ליחידת [[מטען חשמלי|מִטְעָן]]** (בקיצור: **כא"ם**, באנגלית **electromotive force** או **EMF**) הוא העבודה החיצונית שיש להשקיע על יחידת מטען על מנת ליצור הפרש פוטנציאלים בין שני הדקים מנותקים. הפרש הפוטנציאלים נוצר על ידי הפרדת מטענים חיוביים ושליליים בדרכים שונות. הכא"ם מסומן לרוב על ידי \mathcal{E}. במקור מתח ללא התנגדות פנימית בו נעשית עבודה W על מטען Q שעובר דרכו, הכא"ם הוא: \mathcal{E} = \frac{W}{Q}. לכן במערכת היחידות הבין-לאומית הכא"ם נמדד בוולט (ג'אול חלקי קולון). אין מדובר בגודל המבטא כוח (הנמדד בניוטון).

## יצירת כא"ם
*בסוללה חשמלית, הכא"ם נוצר על ידי הפרדת מטענים חיוביים משליליים באמצעות תגובה כימית (אלקטרוליזה) עם אלקטרודות אליהן מחוברים ההדקים.
*בגנרטור חשמלי, שדה מגנטי שמשתנה בזמן יוצר כא"ם על ידי השראה אלקטרומגנטית, והפרדת המטענים נעשית על ידי זרימת אלקטרונים דרך מוליך שנובעת מפער באנרגיה הפוטנציאלית החשמלית בין ההדקים. הכא"ם הנוצר על ידי השראה אלקטרומגנטית נקרא **כא"ם מושרה**.
*בתא פוטו-וולטאי, פוטונים מפרידים אלקטרונים מחורים.

במקור כא"מ מנותק, המטענים זורמים בין ההדקים עד למצב שיווי משקל בו השדה החשמלי שנוצר כתוצאה מהפרדת המטענים מפעיל כוח שמבטל בדיוק את הכוח היוצר את הכא"מ:
\mathcal{E} = -\int_{A}^{B} \boldsymbol{E_{cs} \cdot } d \boldsymbol{ \ell }. לכן, מתח ההדקים של מקור כא"ם מנותק יהיה שווה לגודל הכא"ם שלו. בהשראה אלקטרומגנטית: \mathcal{E}=\oint_{C} (\boldsymbol{E +v\times B }) \cdot d \boldsymbol{ \ell }.

בעת חיבור מקור הכא"ם למעגל סגור יוזרם זרם חשמלי. כאשר זורם זרם בין ההדקים של המקור, מתח ההדקים יהיה קטן מן הכא"ם בשל ההתנגדות הפנימית של המקור: V=\mathcal{E} - I R.

## ההבדל בין מתח וכא"ם
הן הכא"ם והן המתח החשמלי מתארים עבודה ליחידת מטען, אולם אין הם גדלים שקולים. מתח הוא הפרש בפוטנציאל החשמלי בין שתי נקודות, ומתח ההדקים של מקור כא"ם הוא ההפרש בפוטנציאל החשמלי בין שני ההדקים. מתח ההדקים שווה לכא"ם רק בתנאי שהמעגל פתוח, ובעת סגירת המעגל שני הגדלים הללו שונים. ניתן למדוד כא"ם על ידי מדידת מתח ההדקים של המקור בעזרת וולטמטר כאשר הוא מנותק, אך במעגל סגור לא ניתן למדוד ישירות את הכא"ם.

הפרש המתחים לאורך הקפה שלמה סביב המעגל הוא אפס לפי חוקי קירכהוף, אך במעבר דרך מקור כא"ם, נוסף מתח השווה לכא"ם של המקור. כתוצאה מכך, בעת חיבור וולטמטר לשתי נקודות סמוכות במסלול מוליך בו יש השראה אלקטרומגנטית, המתח שיוצג בוולטמטר יהיה שווה לכא"ם המושרה אם השדה המגנטי המשרה את הכא"ם עובר דרך השטח הכלוא על ידי התיל המחבר את הוולטמטר למוליך, ואפס אחרת.

## היסטוריה
ב־1801, אלסנדרו וולטה הציג את המונח "force motrice électrique" (בעברית: "כוח מניע חשמלי") כדי לתאר את הגורם הפעיל של סוללה (שהוא המציא בסביבות 1798). המוכר כיום ככא"ם (כוח אלקטרו מניע).

## קישורים חיצוניים

* 
* 

## הערות שוליים

קטגוריה:גדלים חשמליים
שונם

200px|ממוזער|שמאל|מכתב א"ע 365, מכתבו של בירידיה בו מוזכרת שונם
**שׁוּנֵם** הייתה עיר מקראית הנזכרת בתנ"ך בנחלת שבט יששכר, דרומית לגבעת המורה, וצפונית להר הגלבוע: .

העיר המשיכה להתקיים כעיר יהודית גם בתקופת המשנה והתלמוד, ומזוהה כיום עם הכפר הערבי סולם שממזרח לעפולה.

## מקורות היסטוריים
שונם נזכרת במקרא במספר הקשרים נוספים:

* ב"שונם" התכנסו הפלשתים לפני מלחמתם עם ישראל לאחר מות שמואל: .
* אבישג השונמית, המשרתת האישית של דוד המלך בסוף ימיו, נקראה כך בשל מוצאה מהעיר ().
* הנביא אלישע התארח בעיר אצל אישה (האישה השונמית), שמאוחר יותר החיה את בנה: .

עוד קודם לכן, "שונם" נמנית עם הערים שכבש תחותמס השלישי מלך מצרים העתיקה. העיר נזכרת גם במכתבי אל-עמארנה מהמאה ה-14 לפנה"ס (מכתבים א"ע 250 ו-365). על פי המכתבים, העיר נכבשה על ידי לבאיה שליט שכם שהחריב אותה. זאת, כאשר בירידיה שליט מגידו התלונן על כך שהיה צריך לעבד לבדו עם אנשי מס את אדמות שונם שהיו אדמות המלך. כן נזכרת העיר ברשימת הערים (מס' 15) שכבש שישק הראשון במסעו לכיבוש ארץ ישראל.

העיר המשיכה להתקיים כעיר יהודית גם בתקופת בית שני, המשנה והתלמוד, ובתלמוד הירושלמי נזכר רבות האמורא מהדור החמישי רבי יוסטא בר שונם, שיצא ממנה.

שונם העתיקה זוהתה במיקומה הנוכחי כבר באונומסטיקון של אוסביוס מקיסריה (תחילת המאה ה-4 לספירה). בספרו כפתור ופרח (תחילת המאה ה-14), הציע אשתורי הפרחי את זיהויה של "שונם" הקדומה בכפר בן זמנו "סולם".

## תל שונם
**תל שונם** הוא תל בגודל של כ-25 דונם, השוכן על חלקו הצפוני מזרחי של הכפר סולם. על פסגת התל והמדרונות נמצא בית הקברות של הכפר. במדרונות אלה נמצאו שרידים ארכאולוגים מתקופות הברונזה הקדומה I, תקופת הברונזה התיכונה והמאוחרת, מתקופות הברזל, הפרסית וההלניסטית, התקופה הרומית, התקופה הביזנטית והתקופה האסלאמית הקדומה.

בין השנים 2002–2011 נערכו בתל מספר חפירות הצלה.

בחפירת הצלה שהתקיימה במדרון הצפוני של התל בחודשים דצמבר 2009 - ינואר 2010 נחשפו שלוש שכבות ארכאולוגיות מהתקופה הביזנטית, הרומית וברזל 1. בשכבה I מהתקופה הביזנטית התגלו שני קטעי קירות ובורות, בשכבה II מהתקופה הרומית התגלה חלק מקיר ומפלס חיים. שכבה III נחפרה בעומק של 2.5 מטר נחשף מתקן עגול מאבן ששימש כנראה לממגורה.

בחפירות משנת 2010 נחפרו 5 שכבות, ביזנטית, ברזל I, ותקופת הברונזה המאוחרת III. בשכבה זו נמצאו שרידים של שני מבנים שנחתמו בשריפה עזה שהביאה להתמוטטות הקירות ולשמירה טובה של תכולת החדרים. כלי החרס שהתגלו כללו קערות, קדרה עם זרבובית, סירי בישול, צפחות וקנקנים בנוסף נמצאו חרצני זיתים מפוחמים. על פי תכולת הממצא הקרמי, תוארכה השכבה לתקופת השושלת ה-20 במצרים העתיקה, שלהי השלטון המצרי בכנען.

## ראו גם
* אבישג השונמית
* האישה השונמית

## לקריאה נוספת
*תל שונם, בתוך **ארץ הצפון: קובץ מאמרים בארכאולוגיה של הגליל**, בעריכת צבי גל

## קישורים חיצוניים
* 
* 
* 
* 
* 
* 
* 
* שונם, באתר Bible Encyclopedia 

## הערות שוליים

קטגוריה:נחלת שבט יששכר
קטגוריה:יישובי המקרא
קטגוריה:מקומות במכתבי אל-עמארנה
קטגוריה:עמק יזרעאל: אתרים ארכאולוגיים
קטגוריה:יישובים יהודיים בארץ ישראל בתקופת בית שני
קטגוריה:יישובים יהודיים בארץ ישראל בתקופת המשנה והתלמוד
FTTx

ממוזער|220px|דיאגרמה להמחשה
**FTTx** (באנגלית: **Fiber To the**... - סיב עד ה...) היא קבוצת מושגים המציינים מה מידת פריסה של סיבים אופטיים במקטע הקרוב ללקוח ("Last Mile"), ברשתות פס רחב. רשתות אלו משתמשות בסיבים אופטיים כדי להחליף תשתיות מתכתיות קודמות, ובאמצעות הסיבים האופטיים עולה הקיבולת הכוללת של הרשת.

המושג FTTx נובע מראשי תיבות של כמה תצורות פריסת סיב אופטי, כגון FTTN, FTTC, FTTB, FTTH. חשיבות המושגים האלו נובעת מהשימוש ההולך וגובר בתקשורת מחשבים, וביכולת להסב שירותי PSTN לשירותי טלפוניית IP. בהינתן שהתקשורת הופכת להיות תקשורת נתונים, לרוב מבוססת IP, ניתן להוזיל משמעותית את ההשקעה הנדרשת בהקמה ותחזוקה של רשתות תקשורת ייעודיות, וצוואר הבקבוק האחרון שנותר הוא תשתית התקשורת בין המרכזיה אל בית הלקוח, שבמקרים רבים מבוססת על זוגות שזורים נחושתיים. 
 
על פי נתוני משרד התקשורת, באמצע שנת 2019 תשתית FTTH הייתה זמינה לכ-20% ממשקי הבית בישראל.

## הגדרה
תעשיית התקשוב מבדילה בין כמה תצורות שונות. התצורות הנפוצות ביותר הן:
* סיב אופטי עד הבית (Fiber to the home או **FTTH**) – הסיב האופטי מגיע עד למקום המגורים של מקבל השירות, למשל לארון התקשורת.
* סיב אופטי עד הבניין (Fiber to the building או **FTTB**) – הסיב האופטי מגיע לגבול הבניין, למשל ליחידה במקלט. החיבור בין היחידה הנ"ל ליחידת הדיור של מקבל השירות נעשה בדרך שונה.
* סיב אופטי לאזור המגורים (Fiber to the premises או **FTTP**) – מושג המכליל FTTH ו־FTTB
* סיב אופטי לפינת הרחוב (Fiber to the curb או **FTTC**) – הסיב האופטי מגיע עד לארון התקשורת ברחוב, שככלל לא רחוקה יותר מ־300 מ' מבית מקבל השירות. רשת ה־NGN של בזק במדינת ישראל משתמש בתצורה זו, כך שהסיב מגיע עד לארון ה-MSAG, אם כי בזק מאפשרת מרחק של כ־750 מטרים מבית הלקוח, אך לא יותר מכך.
* סיב אופטי לצומת (Fiber to the node או **FTTN**) – הסיב האופטי מגיע עד למרכזיה שמרחקה מבית הלקוח יכול להגיע עד לכמה קילומטרים.
 
ל־FTTH ו־FTTB קיימות הגדרות רשמיות, המוצאות על ידי ועדי ה־FTTH של אירופה, אסיה וצפון אמריקה. הוועדות לא מוציאות הגדרות או תקנים ל־FTTC או FTTN.

## ראו גם

* תקשורת מבוססת סיב אופטי

## קישורים חיצוניים

* ספר בתקשורת אלקטרואופטית 
* 
* ווסט סנטרל טלפון בחרה בחבילת הפתרונות OmniReach FTTX של איי.די.סי. טלקום להחלפת תשתית קווי הנחושת שלה בתשתית סיבים אופטיים, ביזפורטל

## הערות שוליים

קטגוריה:חיבור לרשת
קטגוריה:סיבים אופטיים
ענן פטרייה

שמאל|ממוזער|250px|תנועת הגזים, בעקבות פיצוץ, היוצרים את ענן הפטרייהשמאל|ממוזער|250px|ענן פטרייה מתמר בעקבות התפרצותו של הר הגעש רידאובט שבאלסקה
**ענן פטרייה** הוא ענן, מסוג פירוקומולוס, של אדי מים או רסיסי אבנים ואפר הנוצר בעקבות פיצוץ גדול. אף על פי ש"ענן הפטרייה" המפורסם מוכר בעיקר בהקשר של פיצוץ גרעיני דווקא, בפועל ענן שכזה יכול להיווצר בעקבות כל פיצוץ חזק (טבעי או מלאכותי).

פיצוץ גדול יוצר אזור של גזים בעלי טמפרטורה גבוהה, החום הרב גורם לכך שחלקיקי הגז יהיו בעלי צפיפות נמוכה והוא נעשה קל מאוד. בשל קלותו עולה צביר הגזים במהירות ויוצר מערבולות של זרמי אוויר חזקות המפותלות כלפי מטה, כך נוצרת צורת טורוס, המהווה את ראש הפטרייה. את רגל הפטרייה יוצרים עשן ושְפוֹכֶת (פסולת נסחפת) הנשאבים מלמטה עקב שינויי הלחצים.

יש אמנם הבדל בסוג החומר היוצר את ה"פטרייה" בפיצוץ פצצת גרעין, פיצוץ פצצת מימן, או התפרצות געשית למשל, אך התוצאה דומה.

מדעית, התופעה היא ביטוי של תאוריית 'אי-יציבות ריילי טיילור' אשר מתרחשת כאשר נוזל כבד (צפוף יותר) נדחף לעומת נוזל קל.

## קישורים חיצוניים

קטגוריה:התפוצצויות
קטגוריה:השפעות פיצוץ גרעיני
פטרייה
כמאל ח'טיב

שייח' **כמאל ח'טיב** (או **חטיב**; בערבית: **كمال الخطيب**; נולד ב-25 באוגוסט 1962) הוא סגן יושב ראש הפלג הצפוני של התנועה האסלאמית בישראל, אימאם מסגד עומר אבן אל-ח'טאב בכפר כנא.

## ביוגרפיה
נולד בכפר עוזייר שבבקעת בית נטופה. בתחילת שנות ה-80 למד לימודי הלכה באוניברסיטת חברון שם הכיר את ראאד סלאח, לימים יו"ר הפלג הצפוני בתנועה האסלאמית.

ח'טיב נעצר מספר פעמים על ידי כוחות הביטחון, והתבטאויותיו הקיצוניות מצוטטות בעיתונות לעיתים תכופות. הוא כותב ראשי בביטאון התנועה האסלאמית "סַאוּת אל-חַק ואל-חוּרייה" ("קול הצדק והחופש"), היוצא לאור באום אל-פחם מאז 1989. ב-2002 הוצא צו סגירה לעיתון בעקבות התבטאויות קיצוניות, אחת מהן של ח'טיב: באוגוסט 2001, במהלך האינתיפאדה השנייה, כתב מאמר המדמה את ישראל ל, אשר . הוא נעצר על ידי כוחות המשטרה והשב"כ ב-14 במאי 2021 בחשד לעבירות המרדה והסתה, והוגש נגדו כתב אישום. ביוני 2025 הורשע בעבירות של הסתה לטרור ואלימות.

## דעותיו
ח'טיב תומך בהקמת מדינת ח'ליפות מוסלמית עולמית שירושלים תהיה בירתה. הוא מטיף במסגרת נאומיו נגד שירות אזרחי, מתנגד לציונות ומצדד בזכותם של הפלסטינים להתיישב בישראל ונגד מכירת בתים ליהודים בירושלים. בשונה מהפלג הדרומי של התנועה האסלאמית התנגד למינוי הנא חטיב לקאדית, בטענה שלפי האסלאם אסור לאישה להיות קאדית. במאי 2021 הוגש כתב אישום נגד ח'טיב על תמיכה בערבים שתקפו שוטרים ויהודים במהלך המהומות בישראל, תמיכה בפרעות תרפ"ט ותמיכה בחמאס במבצע שומר החומות.

## חיים אישיים
מתגורר בכפר כנא שבגליל התחתון.

## קישורים חיצוניים

* 
* 
* 
* 
* ג'קי חורי וליאל קייזר, חטיב: "אל-אקצה יכול להיות השער לשלום או למלחמה", באתר הארץ, 6 באוקטובר 2009
* 
* 
* 
* 
* 
* 

## הערות שוליים

קטגוריה:אנשי התנועה האסלאמית
קטגוריה:כפר כנא: אישים
קטגוריה:מועצה אזורית אל-בטוף: אישים
קטגוריה:ישראלים שנולדו ב-1962
אריק בראואר

**אריק בראואר** (בגרמנית: **Arik Brauer**; 4 בינואר 1929 – 24 בינואר 2021) היה צייר ואמן אוסטרי-ישראלי, אשר יצירותיו מוצגות בישראל ובאוסטריה. בנוסף היה גם שרטט, מדפיס, משורר, רקדן, זמר ומעצב במה. הוא התגורר לסירוגין בווינה ובעין הוד בישראל. הוא נמנה עם מייסדי אסכולת וינה של ריאליזם פנטסטי.

## קורות חיים

אריך בראואר נולד בווינה למהגרים יהודים מליטא. לאחר מלחמת העולם השנייה הוא קיבל הכשרה אמנותית בווינה, בהדרכתו של אלברט פריס פון גיטרסלו. גיטרסלו עזר לבראואר להגיע לבית הספר הוינאי של ריאליזם פנטסטי ולעבוד עם אמנים, אשר יצרו לאחר 1946 ועד אמצע שנות ה-50 קבוצת הסוריאליסטיים הוינאים. הקבוצה הזאת כללה חוץ מבראואר את אדגר ז'נה, ארנסט פוקס, וולפגנג הוטר, רודולף האוזנר, אנטון להמדן ופריץ ינשקה. למרות התפשטות האמנות האבסטרקטית בעולם משנות ה-50 וה-60 המוקדמות, הצליח בראואר באמנותו המיוחדת לערבב אלמנטים סוריאליסטים רבים בעבודותיו וזכה להכרה בינלאומית בכך. בשנת 1982 הוא הציג תערוכות יחיד בארצות הברית שהיוו בשבילו פריצת דרך משמעותית.

בראואר גם תכנן פרויקטים אדריכליים באוסטריה ובישראל. החזיתות של הבניינים שהוא עיצב מכוסים פסיפסים מיוחדים במינם, כמו גם עיצב ציורי קיר ואריחים מצוירים. בשנת 2002 הוא עיצב את הדובים המאוחדים הראשונים באוסטריה.

## בין יצירותיו
* בית בראואר ברחוב Gumpendorferstraße, וינה
* הכומר בהר תבור, וינה
* עיריית וויטסברג
* קניון קסטרא בחיפה - חזית הקניון, ציור של "אדם וחוה בגן עדן" הוא ציור הקיר הגדול מסוגו בישראל.
* קומת המבואה בבית הספר לחינוך, בניין שרת, אוניברסיטת תל אביב
* טיילת טבריה
*ציור הקיר אליהו ונביאי הבעל של אריק בראואר מוצג בלובי שמול מוזיאון הכט באוניברסיטת חיפה

## חיים אישיים
ב-1957 הוא התחתן בישראל עם נעמי. מנישואים אלה נולדו בנותיהם טליה, רותי קואם בראואר, שחקנית תיאטרון בווינה אוסטריה, וזמרת הג'אז תמנה בראואר, שייצגה את אוסטריה בתחרות האירוויזיון ב-1986.

נפטר ב-24 בינואר 2021.

## עבודות בישראל

קובץ:Brauer13.jpg|"רחל המשוררת" בטיילת בטבריה
קובץ:Brauer13t.jpg|פרט מתוך העבודה "רחל המשוררת" הניצבת בטבריה
קובץ:brauersig.jpg|חתימתו בפינת שתיים מיצירותיו במרכז קסטרא
קובץ:brauerkastra01.jpg|יעקב נאבק במלאך ורחל ובלהה במרכז קסטרא
קובץ:KIPARkastra.jpg|"משלי שלמה" בחלקה הפנימי של הכיפה הגדולה במרכז קסטרא


## קישורים חיצוניים

* 
* גדעון עפרת: גורלו של "הריאליזם הפנטסטי" בישראל, "המחסן של גדען עפרת", 13 במרץ 2012
* מיכאל יעקובסון: סקירה אדריכלית על הבניין וריאיון עם אריק בראואר, באתר 'חלון אחורי', 3.12.13
* 

## הערות שוליים

קטגוריה:ציירים יהודים אוסטרים
קטגוריה:ציירים ישראלים
קטגוריה:ישראלים שנולדו ב-1929
קטגוריה:ישראלים שנפטרו ב-2021
מחלף קוממיות (כביש 20)

**מחלף קוממיות** הוא מחלף בנתיבי איילון הממוקם בין רחוב הקוממיות בבת ים ורחוב משה דיין בחולון. המחלף נבנה בתצורת מחלף יהלום משולב בלולאת מחלף עלה תלתן. גשר המחלף נבנה בתוואי הכביש העירוני.

המחלף נפתח לתנועה באוגוסט 2001 כחלק מפתיחת הקטע הדרומי של נתיבי איילון. עד לפתיחת המחלף עבר במקום כביש עירוני שקישר בין חולון לבת ים. לקראת בניית המחלף הוא הורחב והוגבה כחלק מבניית הגשר.

במחלף יש את תחנת הרכבת קוממיות.

בפינתו הדרום מערבית של המחלף שוכן בית העלמין הדרום (חולון/בת ים).

## ראו גם
* גשר התנאים

## קישורים חיצוניים

## הערות שוליים

קוממיות
קוממיות
קוממיות
קוממיות
קוממיות
קוממיות
יער הגאווה

**יער הגאווה** הוא יער שניטע בט"ו בשבט תשס"ד, 7 בפברואר 2004, ליד קיבוץ תובל שבגליל. בנטיעות השתתפו כ-350 מחברי הקהילה הלהט"בית, בני משפחה וחברים מכל רחבי הארץ.

## רקע
יער הגאווה שבגליל, הוא לא היער הראשון שניטע ביוזמת הקהילה הלהט"בית בישראל. ביולי 1979 התקיים בישראל הכנס הבינלאומי הרביעי של הומוסקסואלים ולסביות יהודים. משתתפי הכנס הצטרפו להפגנה לשוויון זכויות להומוסקסואלים ולסביות שהתקיימה בכיכר מלכי ישראל ביום שישי, 20 ביולי 1979.

נוסף לכך, נטעו משתתפי הכנס יער ליד קיבוץ להב שבדרום עם כ-3000 עצים נטועים בתוכו. הקרן הקיימת לישראל לא הייתה מוכנה להציב שלט ביער המעיד על זהות הנוטעים. אירוע מחאה שאורגן על ידי נציגי האגודה התקיים ביער ב-29 ביוני 1992. לבסוף, לאחר מאבק של 15 שנים, ב-1994 נערך טקס רשמי בהשתתפות הקרן הקיימת לישראל ונציגים להט"בים, והוצב שלט.

## היוזמה
היוזמה להקים את יער הגאווה שבגליל הייתה של חברי הסניף הצפוני של אגודת הלהט"ב, "אגודה גאים בגליל" הנמצא בקריית שמונה. המטרה שלהם הייתה לבטא את הזיקה שלהם לאדמת הגליל ולהתיישבות בגליל. בנוסף לכך, הכוונה לטעת יער על שם קהילת הלהט"ב, כאשר כל שנה בט"ו בשבט חברי הקהילה ישובו להרחיבו. זאת ועוד, היער יהווה מקום מפגש ונקודת יציאה לטיולים ברחבי הגליל.

## טקס נטיעת יער הגאווה שבגליל
טקס נטיעת יער הגאווה שבגליל נערך ב-7 בפברואר 2004. ביער נטעו עצי אלה אטלנטית, חרוב, זית, אורן ואטד סורי. העצים נרכשו מהקרן הקיימת לישראל על ידי אגודת הלהט"ב.
נציגים מהקהילה ומהכנסת השתתפו בטקס. , אמרה נורה גרינברג, אז יו"ר אגודת הלהט"ב.

רומן ברונפמן ממרצ אשר באותה תקופה כיהן כחבר כנסת שהשתתף בטקס, אמר כי, 

, אמרה דבורה לוז מארגון תהל"ה.

## אירוע הנטיעות השנתי של הקהילה
טקס נטיעות ביער הגאווה בגליל נערך מדי שנה בט"ו בשבט. משתתפים בטקס חברי הקהילה, סלבריטאים ונבחרי ציבור. בטקס הנטיעות השנתי המסורתי נוטעים עצים נוספים ביער ומרחיבים אותו.

## קישורים חיצוניים

* 
* גאים בגליל, האגודה
* מי נטע את יער הגאווה הראשון?, האגודה
* 
* בשבת: טקס נטיעות ביער הגאווה בגליל, gogay
* בט"ו בשבט: נטיעות ביער הגאווה - בפעם הרביעית, gogay

## הערות שוליים

קטגוריה:להט"ב בישראל
גאווה, יער ה
קטגוריה:הגליל התחתון
קטגוריה:תובל